Seinastu tvey árini hevur B36 verið eiðasørt móti Víkingi, sum eisini er úr Leirvík (!) , men í dag var eitt stig við í liðbussinum, tá koyrt varð aftur til Havnar, og tó vóru vit vónbrotnir. Tað var heilt eyðsýnt, at B36 hevði fingið boð um at ansa væl eftir í dystinum móti Víkingi. Eingi óneyðug stig vórðu tikin, sum kundu lova heimaliðnum nær B36-málinum, og taktikkurin riggaði væl. Heimaliðið hevði einki, og vit kunnu undirstrika EINKI! , sum líktist einum málmøguleika fyrstu 80 minuttirnar. Tað var heldur ikki tað stóra, sum hendi frammanfyri Víkinga-málinum, men onkur vandastøða var tó. Heini í Skorini hevði ein skallara í fyrra hálvleiki, og í seinna fekk Lukasz ein frírennara, sum kundi verið vandamikil, men ein vælteimað takling í síðstu løtu, sendi bóltin út til horna. Tað var anars eitt B36-lið í cruise-control. Víkingarnir sluppu ikki nær í námind av B36-málinum, tí verjuketan, Klæmint, Súni og Heini brutu øll álopini hjá teimum ljósabláu. Heimaliðið, hinvegin, hevði trupulleikar hvørja ferð Lukasz og Jákup struku avstað, og tað var ikki meira enn rímiligt, tá B36 legði seg á odda, tá ið ein tími var farin av dystinum. Álopshugaði vinstri bakkurin, Símun Joensen, streyk avstað í vinstru síðu, varð kroystur og sendi bóltin til Lukasz Cieslewicz á høgra veingi. Lukasz sneiddi verjuspælara av sær og legði ein góðan bólt inn í málteigin, har Símun nú var, og hann setti pannuna á og legði B36 á odda. 3 dystir og 3 mál til Símun. Frálíkt, má sigast. Móti endanum setti Jógvan Martin Olsen fult trýst á, og Víkingarnir, sum annars høvdu verið eiðasørir, gjørdist eitt sindur næskari. Tá tíðin var farin bar til. Høgni Eysturoy, sum annars aftur spældi ein frálíkan dyst á bakkinum, skumpaði ein ljósabláan í ryggin inni í brotsteiginum, og dómarin Lars Müller, sum dømdi væl, bríkslaði fyri brotssparki. Sam Jacobsen tók tað og skoraði trygt. 1-1 varð úrslitið, og hóast javnleikur í Sarpisgerði ikki er eitt vánaligt úrslit, so kendu Floksmenn seg eitt sindur nipnar, tí hetta var okkara dystur, og vertirnir høvdu einki uppiborið. Tá samlaða úrslitið verður gjørt upp í oktober, man eitt stig í Gøtu neyvan verða lagt í tann svarta bunkan, men kortini... 2. páskadag stendur ÍF á skránni í Gundadali, og tá skulu vit aftur á slóðina!